Juuni 2004

Juuni 2004, sündmuste kroonika

1. juuni 
Iraagi pealinnas Bagdadis Kurdistani Patriootliku Liidu peakorteris plahvatas pomm. Vähemalt 25 inimest sai viga. Hoone sissepääsu juurde tekkis suur kraater.
Iraagi presidendiks alates 30. juunist määrati Ghazi Mashal Ajil al-Yawer. Iraagi Ajutine Valitsusnõukogu läks laiali. 
Pakistani lõunaosa suurimas linnas Karachis jätkusid pärast 31. mai pommiplahvatust mošees šiiitide tänavarahutused. Rünnati politseid ning põletati poode, autosid, busse ja riigiasutusi. 
Norras hakkas kehtima uus tubakaseadus. Iirimaa järel teise riigina on Norras keelatud suitsetamise baarides ja restoranides. Töökohtades on suitsetamine juba keelatud. Sarnased keelud on olemas USA-s New Yorgi ja Bostoni linnas ning California, Florida ja Maine'i osariigis.
Venemaa telejaam NTV sulges nädalalõpu-uudistesaate "Namedni" ja vallandas selle uudistesaatejuhi Leonid Parfjonovi, kui Parfjonov oli avalikustanud, et NTV juhtkond keelas eetrisse lasta intervjuud Tšetšeeni iseseisvuslase Zelimhan Jandarbijevi lese Marika Jandarbijevaga pärast selle näitamist Kaug-Ida vaatajatele.
USA Esindajatekoja järelvalimistel Lõuna-Dakotas saavutas Stephanie Herseth (Demokraatlik Partei napi võidu Larry Friedmani (Vabariiklik Partei üle. Nendele valimistele pöörati suurt tähelepanu, sest demokraadid lootsid pärast novembris toimuvaid valimisi Esindajatekojas enamust saavutada.
USA piirkonnakohtunik Phyllis Hamilton otsustas, et USA kongressis hiljuti vastu võetud hilisabordi keelustamise seadus (Partial-Birth Abortion Act) ei vasta põhiseadusele, sest see rikub naise õigust valikuid teha. See otsus kehtib kogu riigis.
ÜRO rahuvalvajad rajasid Haitil komandoposti. 8000-liikmeliste rahujõudude juhtimise võttis Haiti Politseiakadeemias toimunud tseremoonial üle Brasiilia kindral Augusto Heleno Ribeiro Pereira. 
Ecuadoris tuli miss Universumiks Jennifer Hawkins Austraaliast.
Eesti Riigikogu katkestas presidendi valimise korda ja presidendi tagandamise korda muutva seaduseelnõu teise lugemise. Ettepaneku lugemine katkestada tegid sotsiaaldemokraadid ja Isamaaliit. Katkestamise poolt hääletas 40 saadikut, lugemise lõpetamise poolt 37 Res Publica ja Keskerakonna saadikut.
Eesti kodanikele hakkas kehtima viisavabadus Guatemalasse turistina reisimisel.

2. juuni 
Iraagis Al-Kūfah' linnas toimus šiiidi vaimulikule Muqtadā aş-Şadrile ustavate sisside kokkupõrge USA vägedega. Vähemalt 6 iraaklast sai surma ja 40 haavata.   
Iraagi pealinnas Bagdadis toimus sunniitide Azimiyah' linnaosas autopommiplahvatus. Surma sai vähemalt 6 ja haavata 33 inimest, sealhulgas 5 last.
Telekanal al-Arabiya näitas videolindi, millel üks Iraagi rühmitus ähvardab tappa egiptlasest ja türklasest pantvangid, kui nende riigid ei mõista hukka Iraagi okupatsiooni.  
Pakistani lõunaosa suurimas linnas Karachis olid rahutused vaibumas. Linna politseijuht Asad Malik ja mõned teised politseijuhid vallandati. 
Hiina ärimees Zhou Zhengyi mõisteti börsipettuse eest kolmeks aastaks vangi.
Saudi Araabia pealinnas Ar-Riyāḑis avasid islamistlikud sissid tule kahe USA sõjaväelase pihta. Autojuht sai kergelt haavata.
Saudi Araabias tapsid politseinikud Taifi linna lähedal kaks sissi. Üks nendest oli tagaotsitav Abdul Rahman Mohammed Yazji. 
Kongo DV-s vallutasid mässulised väeüksused alluvad väeosad valitsusvägedelt, mida juhtis brigaadikindral Mbuza Mabe, hommikul pärast mitu tundi kestnud lahinguid Bukavu linna. Linn läks kolonel Jules Mutebutsiile ja brigaadikindral Laurent Nkundale alluvate väeosade kontrolli alla.
Afganistanis Bādghīsi provintsis Khair Khana külas tulistasid kals Talibani sissi varitsusest surnuks autos sõitnud viis organisatsiooni Piirideta Arstid töötajat: ühe hollandlase, ühe Belgia naise, kes oli projekti koordinaator, ühe Norra meesarsti ja kaks afgaani (autojuhi ja tõlgi).
CIA juht George Tenet esitas USA valitsusele lahkumisavalduse. Ta lahkub ametist juulis.

3. juuni 
Iraagis jätkus võitlus šiiitide pühas linnas Al-Kūfah's USA sõdurite ja vaimulik Muqtada al-Sadrile ustavate maakaitseväelaste vahel. Kokkupõrgetes sai vähemalt 6 iraaklast surma ja 11 haavata. Kolm USA sõdurit sai haavata.  
Iraagis avaldas ajatolla Ali al-Sistani toetust Iyād ‘Allāwī valitsusele. Iraanis nimetas ajatolla ‘Alī Khāmene'ī ‘Allāwī valitsust USA lakeiks. 
Itaalia saatkonna pihta Bagdadis tulistati mitu mortiirimürsku. Vähemalt üks iraaklane sai surma. 
USA-s mõistis kohus Ukraina ekspeaministri Pavlo Lazarenko süüdi 29 süüdistuspunktis, sealhulgas rahapesu kavandamises, rahapesus, pettuses ning varastatud vara transportimises. Ta omastas ametiseisundit kuritarvitades kümneid miljoneid USA dollareid ja pesi raha California osariigi pankades. Lazarenko teatas, et kaebab kohtuotsuse edasi.
Tallinna raamatukaupluses Rahva Raamat esitleti Toomas Kümmeli raamatut "Isamaa rüüstajad".

4. juuni 
USA president George W. Bush kohtus Roomas Itaalia presidendi Carlo Azeglio Ciampiga ja paavst Johannes Paulus II-ga. Visiidil saatsid teda USA riigisekretär Colin Powell ja rahvusliku julgeoleku nõunik Condoleezza Rice.  
Venemaal Samara linnas plahvatas peamiselt rõivaste ja majapidamistarvetega kaupleval Kirovi turul lõhkeseadeldis. Vähemalt 9 inimest hukkus ja 30 sai vigastada.

5. juuni 
USA 40. president Ronald Reagan suri 93-aastaselt.
Jennifer Lopez abiellus Marc Anthonyga.
Gerd Kanter parandas Sevillas märtsist alates Aleksander Tammerti nimel olnud Eesti rekordit kettaheites kahe sentimeetri võrra, saades tulemuseks 68,50 meetrit.

6. juuni 
Iraagis ründasid politseinikeks rõivastunud sissid Bagdadist lõuna pool Musayyabi linnas asuvat politseijaoskonda. Nad vangistasid politseinikud kongi ja paigaldasid lõhkeseadmed. Kui võimud püüdsid politseinikke vabastada, siis pommid lõhati. Hukkus vähemalt 10 Iraagi politseinikku ja 2 tsiviilisikut.

8. juuni 
Veenus möödus Maa ja Päikese vahelt. Viimane Veenuse üleminek oli 1882. aastal.

28. juuni 
Luxembourgis Euroopa Ühenduste Kohtus andsid Siim Kallas ja teised Euroopa Liiduga 1. mail 2004 ühinenud riikidest pärit Euroopa Komisjoni liikmed ning Prantsusmaa uus esindaja Euroopa Komisjonis Jacques Barrot Euroopa Komisjoni liikme vande.

29. juuni 
Eesti Vabariigi president Arnold Rüütel andis ametist lahkuvale USA suursaadikule Joseph De Thomasele üle Maarjamaa Risti esimese järgu ordeni.
Eestis Tallinnas paigaldati Tallinna lauluväljakule Ekke Väli ja Vello Lillemetsa poolt pronksist loodud 2,25 meetrit kõrge ja 2,5 tonni kaaluv Gustav Ernesaksa kuju.

 2004–06